La Regidoria de Promoció Econòmica llança la campanya “Comerç Solidari” de Burjassot
2025-07-24

La Regidoria de Promoció Econòmica de l’Ajuntament de Burjassot, dirigida per Emili Altur, presentava, el passat 28 de gener, la campanya Comerç Solidari de Burjassot, iniciativa que, coordinada per CEMEF, SLU, s’engegarà l’1 de març i estarà en tots els comerços que s’adherisquen durant tot el mes.

En paraules d’Emili Altur, regidor de Promoció Econòmica, “l’objectiu d’aquesta campanya és promoure el comerç de la localitat, fent visible el seu compromís solidari”. “Durant el mes de març“, ha explicat Altur, “en els comerços que hi participen, els clients trobaran una guardiola solidària en la qual dipositar les tornes de les seues compres, des dels cèntims fins a la quantitat que el client desitge”.

Finalment, el regidor de Promoció Econòmica ha destacat que “els diners que es recapten finançaran un projecte triat per la ciutadania de Burjassot a través d’una plataforma online en la qual, a més, tot aquell que vulga podrà interactuar i participar diàriament. Una vegada acabat el mes es realitzarà un esdeveniment en el qual se celebrarà la participació de comerços i ciutadans i es farà lliurament de la quantitat recaptada a l’organització seleccionada i encarregada de dur a terme el projecte. La iniciativa persegueix involucrar a tots els participants, ONG, ciutadans i comerços, en una iniciativa solidària i nova, fomentant a més la compra de proximitat en els comerços del nostre poble“.

Altur explicarà aquesta campanya als mitjans de comunicació dijous que ve 5 de febrer a les 12 hores en l’Ajuntament de Burjassot (Plaça Emilio Castelar, 1).